題李伯時畫黄知命騎馿圖
作者：邢居實
朝代：宋

paragraphs: 長安城頭烏夜棲，長安道上行人稀。
浮雲卷盡暮天碧，但見明月流清輝。
君獨騎馿向何處，頭上倒著白接䍦。
長吟搔首望明月，不學山翁醉似泥。
到得城中燈火鬧，小兒拍手攔街笑。
道傍觀者那得知，相逢疑是商山皓。
龍眠居士畫無比，摇毫弄筆長風起。
酒酣閉目望窮途，紙上軒昂無乃似。
君不學長安游俠誇年少，臂鷹挾彈章臺道。
君不能提携長劍取靈武，指揮猛士驅貔虎。
胡爲脚踏梁宋塵，終日飄飄無定所。
武陵桃源春欲暮，白水青山起烟霧。
竹杖芒鞋歸去來，頭巾任掛三花樹。